กฎกระทรวง
กฎกระทรวง
ระบบการขนส่งก๊าซธรรมชาติทางท่อ
พ.ศ. ๒๕๕๖
 

อาศัยอำนาจตามความในมาตรา ๕ วรรคหนึ่ง
แห่งพระราชบัญญัติควบคุมน้ำมันเชื้อเพลิงพ.ศ. ๒๕๔๒ และมาตรา ๗ (๑) (๓) (๔) (๕) และ
(๗) และวรรคสาม แห่งพระราชบัญญัติควบคุมน้ำมันเชื้อเพลิง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติควบคุมน้ำมันเชื้อเพลิง (ฉบับที่ ๒) พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพลังงาน ออกกฎกระทรวงไว้ ดังต่อไปนี้

ข้อ ๑[๑] กฎกระทรวงนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป

ข้อ ๒ ในกฎกระทรวงนี้
ก๊าซธรรมชาติ หมายความว่า
ก๊าซปิโตรเลียมที่ประกอบด้วยมีเทนเป็นส่วนใหญ่ และอยู่ในสถานะไอก๊าซ
ระบบการขนส่งก๊าซธรรมชาติทางท่อ หมายความว่า ระบบที่ประกอบด้วยท่อส่งก๊าซธรรมชาติ สถานี
และสิ่งอื่นอันเป็นสิ่งจำเป็นที่ใช้ในการขนส่งก๊าซธรรมชาติ
ท่อส่งก๊าซธรรมชาติ หมายความว่า
ท่อ ส่วนประกอบของท่อ และอุปกรณ์ ซึ่งไม่ว่าจะวางอยู่บนพื้นดิน ใต้ดิน หรือในน้ำ
หรือวางอยู่บนสิ่งปลูกสร้างใด
แต่ไม่รวมถึงท่อส่งก๊าซธรรมชาติที่อยู่ในพื้นที่นอกชายฝั่งทะเลจนถึงสถานีแรกบนฝั่ง
และท่อส่งก๊าซธรรมชาติในสถานที่ตามที่รัฐมนตรีประกาศกำหนดในราชกิจจานุเบกษา
สถานี หมายความว่า
สิ่งปลูกสร้างสำหรับการใช้งานท่อส่งก๊าซธรรมชาติ และรวมถึงอุปกรณ์สำหรับสูบ
เพิ่มความดัน ลดความดัน ตรวจวัดปริมาณ รับ หรือส่งก๊าซธรรมชาติ และอุปกรณ์อื่น ๆ
ที่เกี่ยวข้อง
รายงานด้านสิ่งแวดล้อม (Environmental Report; ER) หมายความว่า
เอกสารการศึกษาสภาพแวดล้อมปัจจุบันและการกำหนดมาตรการป้องกัน แก้ไข ลด ติดตาม
และตรวจสอบผลกระทบสิ่งแวดล้อมสำหรับโครงการที่สามารถใช้ประมวลหลักการปฏิบัติงาน
ประมวลหลักการปฏิบัติงาน (Code of Practice) หมายความว่า
ประมวลหลักการปฏิบัติงานเพื่อลด ติดตาม
และตรวจสอบผลกระทบสิ่งแวดล้อมสำหรับระบบการขนส่งก๊าซธรรมชาติทางท่อ
มาตรฐาน CSA Z662 หมายความว่า
มาตรฐานที่ประกาศโดยสมาคมมาตรฐานแห่งประเทศแคนาดา ลำดับที่ CSA Z662 เรื่อง Oil and Gas Pipeline Systems
มาตรฐาน ASME B31.8 หมายความว่า
มาตรฐานที่ประกาศโดยสมาคมวิศวกรเครื่องกลแห่งประเทศสหรัฐอเมริกา ลำดับที่ ASME B31.8 เรื่อง Gas Transmission and Distribution Piping Systems
มาตรฐาน ASME Boiler and Pressure Vessel Code Section VIII หมายความว่า มาตรฐานที่ประกาศโดยสมาคมวิศวกรเครื่องกลแห่งประเทศสหรัฐอเมริกา
เรื่อง Boiler and Pressure Vessel Code ส่วนที่ VIII
มาตรฐาน EN 1555 หมายความว่า มาตรฐานของประเทศกลุ่มสหภาพยุโรป ลำดับที่ EN 1555 เรื่อง Plastics piping systems for the supply of gaseous fuels - Polyethylene (PE)
มาตรฐาน EN 12007 หมายความว่า มาตรฐานของประเทศกลุ่มสหภาพยุโรป ลำดับที่ EN 12007 เรื่อง Gas supply systems - Pipelines for maximum operating pressure up to and including 16 bar
บริเวณอันตราย หมายความว่า
พื้นที่โดยรอบที่ตั้งสถานีซึ่งมีลักษณะเป็นบริเวณอันตรายประเภทที่ ๑
ตามมาตรฐานการติดตั้งทางไฟฟ้าสำหรับประเทศไทยของวิศวกรรมสถานแห่งประเทศไทยในพระบรมราชูปถัมภ์
กำแพงกันไฟหรือผนังกันไฟ หมายความว่า
กำแพงหรือผนังทึบที่ก่อด้วยอิฐฉาบปูนหนาไม่น้อยกว่ายี่สิบเซนติเมตร
หรือกำแพงหรือผนังคอนกรีตเสริมเหล็กหนาไม่น้อยกว่าสิบห้าเซนติเมตร และไม่มีช่องที่ให้ไฟหรือควันผ่านได้
โดยมีความสูงไม่น้อยกว่า ๐.๕๐ เมตร จากจุดสูงสุดของท่อส่งก๊าซธรรมชาติที่อยู่พ้นเหนือพื้นดิน
ใบอนุญาต หมายความว่า
ใบอนุญาตให้ใช้ระบบการขนส่งก๊าซธรรมชาติทางท่อ
ผู้ขออนุญาต หมายความว่า
ผู้ที่ยื่นขอรับใบอนุญาตให้ใช้ระบบการขนส่งก๊าซธรรมชาติทางท่อ
ผู้รับใบอนุญาต หมายความว่า
ผู้ได้รับใบอนุญาตให้ใช้ระบบการขนส่งก๊าซธรรมชาติทางท่อ

ข้อ ๓ ระบบการขนส่งก๊าซธรรมชาติทางท่อจะต้องได้รับความเห็นชอบรายงานการวิเคราะห์ผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติจากสำนักงานนโยบายและแผนทรัพยากรธรรมชาติและสิ่งแวดล้อม
หรือได้รับความเห็นชอบรายงานด้านสิ่งแวดล้อมจากกรมธุรกิจพลังงาน ทั้งนี้
ตามหลักเกณฑ์และวิธีการที่รัฐมนตรีประกาศกำหนดในราชกิจจานุเบกษา

ข้อ ๔ เจ้าของโครงการระบบการขนส่งก๊าซธรรมชาติทางท่อต้องจัดให้มีการตรวจสอบคุณภาพและผลกระทบสิ่งแวดล้อมที่เกิดจากระบบการขนส่งก๊าซธรรมชาติทางท่อ
โดยจัดทำรายงานผลการปฏิบัติตามมาตรการป้องกัน แก้ไข ลด ติดตาม
และตรวจสอบผลกระทบสิ่งแวดล้อมที่เกิดขึ้นตามที่ระบุไว้ในรายงานการวิเคราะห์ผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติหรือรายงานด้านสิ่งแวดล้อม
ทั้งนี้ ตามหลักเกณฑ์และวิธีการที่รัฐมนตรีประกาศกำหนดในราชกิจจานุเบกษา

ข้อ ๕ การทดสอบและตรวจสอบระบบการขนส่งก๊าซธรรมชาติทางท่อต้องดำเนินการโดยผู้ทดสอบและตรวจสอบซึ่งมีคุณสมบัติตามกฎกระทรวงที่ออกตามมาตรา
๗ (๔)
การดำเนินการขนส่งก๊าซธรรมชาติทางท่อ
ต้องดำเนินการโดยผู้ปฏิบัติงานซึ่งมีคุณสมบัติตามกฎกระทรวงที่ออกตามมาตรา ๗ (๔)

ข้อ ๖ ระยะควบคุมความปลอดภัยของระบบการขนส่งก๊าซธรรมชาติทางท่อให้เป็นไปตามมาตรฐาน
ASME B31.8 มาตรฐาน CSA Z662 มาตรฐาน EN 1555 มาตรฐาน EN 12007 หรือมาตรฐานอื่นที่กรมธุรกิจพลังงานเห็นชอบ
อธิบดีกรมธุรกิจพลังงานอาจประกาศกำหนดเงื่อนไขในเรื่องหนึ่งเรื่องใดเพิ่มเติมเพื่อให้มีมาตรฐานที่ดีกว่าหรือเทียบเท่ามาตรฐานที่กำหนดตามวรรคหนึ่งก็ได้

ข้อ ๗ อุปกรณ์ไฟฟ้าและเครื่องใช้ไฟฟ้าที่จะนำมาใช้ในบริเวณอันตรายของสถานีจะต้องได้รับมาตรฐานผลิตภัณฑ์อุตสาหกรรมหรือมาตรฐานอื่นที่อธิบดีกรมธุรกิจพลังงานประกาศกำหนด
หรือได้รับการรับรองจากสำนักงานมาตรฐานผลิตภัณฑ์อุตสาหกรรม
หรือส่วนราชการหรือรัฐวิสาหกิจที่เกี่ยวข้อง
การติดตั้งอุปกรณ์ไฟฟ้าและเครื่องใช้ไฟฟ้าในบริเวณอันตรายของสถานีให้เป็นไปตามมาตรฐานการติดตั้งทางไฟฟ้าสำหรับประเทศไทยของวิศวกรรมสถานแห่งประเทศไทยในพระบรมราชูปถัมภ์
หรือมาตรฐานอื่นที่อธิบดีกรมธุรกิจพลังงานประกาศกำหนด

ข้อ ๘ แนวเขตสถานีต้องมีมาตรการความปลอดภัย
ดังต่อไปนี้
(๑) ตั้งอยู่ห่างจากผนังถังเก็บน้ำมัน
ผนังถังเก็บและจ่ายก๊าซปิโตรเลียมเหลวตามกฎกระทรวงว่าด้วยการกำหนดหลักเกณฑ์
วิธีการ และเงื่อนไขเกี่ยวกับการแจ้ง การอนุญาต
และอัตราค่าธรรมเนียมเกี่ยวกับการประกอบกิจการน้ำมันเชื้อเพลิง
และสถานที่เก็บวัตถุที่ติดไฟหรือระเบิดได้ทุกชนิดที่อยู่เหนือพื้นดินหรือที่ก่อให้เกิดประกายไฟได้ง่าย
ไม่น้อยกว่า ๗.๕๐ เมตร
(๒) ตั้งอยู่ห่างจากแนวเขตที่ดินโดยรอบไม่น้อยกว่า ๗.๕๐ เมตร
หากระยะไม่เป็นไปตามที่กำหนดดังกล่าว
จะต้องมีกำแพงกันไฟหรือผนังกันไฟที่ห่างจากแนวเขตที่ดินไม่น้อยกว่า ๒.๐๐ เมตร
(๓) มีรั้วเหล็กโปร่งหรืออย่างอื่นที่คล้ายคลึงกันโดยรอบเขตสถานี
ยกเว้นด้านที่มีกำแพงกันไฟหรือผนังกันไฟตาม (๒) แล้ว โดยมีระยะห่างจากท่อที่อยู่เหนือพื้นดินไม่น้อยกว่า
๑.๐๐ เมตร และมีความสูงไม่น้อยกว่า ๑.๘๐ เมตร
(๔)
บริเวณที่ตั้งสถานีด้านใดที่ยานพาหนะเข้าไปถึงสถานีได้ต้องจัดให้มีเสากันภัยที่มีความมั่นคงแข็งแรงทุกระยะ
๑.๕๐ เมตร หรือราวเหล็กหรือกำแพงคอนกรีตป้องกันตลอดแนวสถานีด้านนั้นโดยมีระยะห่างจากรั้วเหล็กโปร่งหรืออย่างอื่นที่คล้ายคลึงกัน
หรือกำแพงกันไฟหรือผนังกันไฟตาม (๒) แล้วแต่กรณี ไม่น้อยกว่า ๑.๐๐ เมตร
เสากันภัยหรือราวเหล็กหรือกำแพงคอนกรีตดังกล่าวต้องออกแบบและก่อสร้างให้มีความมั่นคงแข็งแรงตามหลักวิศวกรรม
ผู้ขออนุญาตอาจกำหนดแนวเขตสถานีที่มีระยะน้อยกว่าที่กำหนดในวรรคหนึ่งได้
แต่ต้องเป็นไปตามมาตรฐานที่อธิบดีกรมธุรกิจพลังงานประกาศกำหนด

ข้อ ๙ บริเวณอันตรายของสถานีให้กำหนดระยะโดยรอบจากแนวเขตสถานี
ดังต่อไปนี้
(๑) สถานีที่มีความดันก๊าซไม่เกิน ๘๕๐ กิโลปาสคาลมาตร
ให้มีระยะโดยรอบจากแนวเขตสถานี ไม่น้อยกว่า ๑.๐๐ เมตร
(๒) สถานีที่มีความดันก๊าซเกินกว่า ๘๕๐ กิโลปาสคาลมาตร แต่ไม่เกิน ๑,๙๐๐ กิโลปาสคาลมาตร ให้มีระยะโดยรอบจากแนวเขตสถานีไม่น้อยกว่า ๓.๐๐ เมตร
(๓) สถานีที่มีความดันก๊าซเกินกว่า ๑,๙๐๐
กิโลปาสคาลมาตร ให้มีระยะโดยรอบจากแนวเขตสถานีไม่น้อยกว่า ๗.๕๐ เมตร
ผู้ขออนุญาตอาจกำหนดบริเวณอันตรายของสถานีที่มีระยะน้อยกว่าที่กำหนดในวรรคหนึ่งได้แต่ต้องเป็นไปตามมาตรฐานที่อธิบดีกรมธุรกิจพลังงานประกาศกำหนด

ข้อ ๑๐ วัสดุ อุปกรณ์
และการออกแบบก่อสร้างในระบบการขนส่งก๊าซธรรมชาติทางท่อต้องเป็นไปตามมาตรฐาน ASME B31.8 มาตรฐาน ASME Boiler and Pressure Vessel Code Section VIII มาตรฐาน CSA Z662 มาตรฐาน EN 1555 มาตรฐาน EN 12007
หรือมาตรฐานอื่นที่อธิบดีกรมธุรกิจพลังงานประกาศกำหนด

ข้อ ๑๑ ท่อส่งก๊าซธรรมชาติที่อยู่นอกเขตสถานีต้องวางอยู่ใต้พื้นดิน
เว้นแต่ในพื้นที่ที่กรมธุรกิจพลังงานเห็นชอบให้วางอยู่เหนือพื้นดินได้

ข้อ ๑๒ การเชื่อมบรรจบท่อเข้ากับท่อในระบบการขนส่งก๊าซธรรมชาติทางท่อที่มีการใช้งานอยู่ต้องดำเนินการตามมาตรฐาน
ASME B31.8 มาตรฐาน CSA Z662 มาตรฐาน EN 1555 มาตรฐาน EN 12007 หรือมาตรฐานอื่นที่อธิบดีกรมธุรกิจพลังงานประกาศกำหนด

ข้อ ๑๓ การทดสอบความดันท่อและอุปกรณ์ในระบบการขนส่งก๊าซธรรมชาติทางท่อต้องดำเนินการตามมาตรฐาน
ASME B31.8 มาตรฐาน ASME Boiler and Pressure Vessel Code Section VIII มาตรฐาน CSA Z662 มาตรฐาน EN 1555 มาตรฐาน EN 12007
หรือมาตรฐานอื่นที่อธิบดีกรมธุรกิจพลังงานประกาศกำหนด

ข้อ ๑๔ ในกรณีที่มีการเชื่อมบรรจบท่อเข้ากับท่อในระบบการขนส่งก๊าซธรรมชาติทางท่อที่มีการทดสอบความดันแล้ว
และการเชื่อมบรรจบท่อดังกล่าวไม่สามารถทดสอบความดันทั้งระบบได้ให้ตรวจสอบรอยเชื่อมดังกล่าวแบบไม่ทำลายโดยวิธีการทดสอบด้วยรังสี
คลื่นความถี่สูง ผงแม่เหล็กหรือสารแทรกซึม
หรือวิธีการทดสอบอื่นที่อธิบดีกรมธุรกิจพลังงานประกาศกำหนด

ข้อ ๑๕ สถานีต้องติดตั้งเครื่องดับเพลิงชนิดผงเคมีแห้งขนาดบรรจุไม่น้อยกว่า
๖.๘ กิโลกรัม ที่ได้มาตรฐานผลิตภัณฑ์อุตสาหกรรมหรือมาตรฐานอื่นที่กรมธุรกิจพลังงานเห็นชอบอย่างน้อยสองเครื่องไว้
ณ บริเวณที่มองเห็นและสามารถนำออกมาใช้ได้โดยง่าย
ในกรณีที่สถานีมีเครื่องสูบอัดก๊าซ
ให้ติดตั้งเครื่องดับเพลิงตามวรรคหนึ่งเพิ่มอย่างน้อยสองเครื่องต่อเครื่องสูบอัดก๊าซหนึ่งเครื่อง
ในกรณีที่สถานีใช้เครื่องดับเพลิงชนิดอื่น เครื่องดับเพลิงนั้นจะต้องได้มาตรฐานผลิตภัณฑ์อุตสาหกรรมหรือมาตรฐานอื่นที่มีคุณสมบัติอย่างน้อยเทียบเท่าชนิดผงเคมีแห้ง
๖.๘ กิโลกรัม และได้รับความเห็นชอบจากกรมธุรกิจพลังงาน
ผู้รับใบอนุญาตต้องจัดให้มีการตรวจสอบเครื่องดับเพลิงอย่างน้อยหกเดือนต่อครั้ง

ข้อ ๑๖ ห้ามทำการใด ๆ
ที่ก่อให้เกิดเปลวไฟหรือประกายไฟภายในเขตสถานี
เว้นแต่การปฏิบัติงานที่มีการควบคุมโดยผู้รับใบอนุญาต ทั้งนี้
ตามหลักเกณฑ์และวิธีการที่รัฐมนตรีประกาศกำหนดในราชกิจจานุเบกษา

ข้อ ๑๗ สถานีต้องจัดให้มีป้ายห้ามที่มีข้อความและสัญลักษณ์ดังต่อไปนี้
ติดตั้งไว้ ณ บริเวณที่เห็นได้ง่าย
โดยข้อความและสัญลักษณ์ในป้ายห้ามต้องใช้ตัวอักษรและสัญลักษณ์สีแดงบนพื้นสีขาวมีขนาดที่เห็นได้ชัดเจนและมีความสูงไม่น้อยกว่า
๒.๕๐ เซนติเมตร
(๑) ห้ามสูบบุหรี่
(๒) ห้ามทำให้เกิดเปลวไฟหรือประกายไฟ
(๓) ห้ามใช้โทรศัพท์มือถือ
ในกรณีที่สถานีมีเครื่องสูบอัดก๊าซ ต้องจัดให้มีป้ายห้ามตามวรรคหนึ่ง
ติดตั้งไว้ในที่ที่เห็นได้ง่าย ณ บริเวณเครื่องสูบอัดก๊าซนั้นด้วย
และหากเครื่องสูบอัดก๊าซนั้นเป็นชนิดเดินเครื่องได้อัตโนมัตินอกจากจะต้องจัดให้มีป้ายห้ามดังกล่าวแล้ว
ให้ติดตั้งป้ายเตือนมีข้อความว่า เครื่องสูบอัดก๊าซนี้ทำงานอัตโนมัติทุกเวลา ที่ใช้ตัวอักษรสีดำบนพื้นสีเหลือง
มีขนาดที่เห็นได้ชัดเจนและมีความสูงไม่น้อยกว่า ๒.๕๐ เซนติเมตร
ไว้ในที่ที่เห็นได้ง่าย ณ บริเวณเครื่องสูบอัดก๊าซนั้นด้วย

ข้อ ๑๘ ผู้รับใบอนุญาตต้องจัดให้มีการเตรียมการระงับเหตุเพลิงไหม้
ดังต่อไปนี้
(๑) จัดทำแผนระงับเหตุเพลิงไหม้
(๒) ฝึกซ้อมตามแผนระงับเหตุเพลิงไหม้อย่างน้อยปีละหนึ่งครั้ง
(๓) จัดทำรายงานการฝึกซ้อมดังกล่าวเพื่อส่งให้กรมธุรกิจพลังงาน
และเก็บรายงานการฝึกซ้อมดังกล่าวไว้เป็นระยะเวลาหนึ่งปีเพื่อให้กรมธุรกิจพลังงานสามารถเรียกตรวจสอบได้

ข้อ ๑๙ ในกรณีที่เกิดอุบัติเหตุทำให้ระบบการขนส่งก๊าซธรรมชาติทางท่อชำรุดเสียหายจนเกิดการรั่วไหลของก๊าซธรรมชาติหรือเกิดเหตุเพลิงไหม้
ให้ผู้รับใบอนุญาตดำเนินการให้เป็นไปตามหลักเกณฑ์และวิธีการที่รัฐมนตรีประกาศกำหนดในราชกิจจานุเบกษา

ข้อ ๒๐ แนวท่อส่งก๊าซธรรมชาติต้องจัดให้มีป้ายที่อย่างน้อยต้องมีรายละเอียด
ดังต่อไปนี้
(๑) ข้อความว่า ท่อส่งก๊าซธรรมชาติ และเครื่องหมายแสดงแนวท่อส่งก๊าซธรรมชาติ
(๒) ชื่อผู้รับใบอนุญาต
(๓)
หมายเลขโทรศัพท์สำหรับแจ้งเหตุในกรณีเกิดเหตุฉุกเฉินกับท่อส่งก๊าซธรรมชาติ
ผู้รับใบอนุญาตต้องจัดให้มีระบบการรับแจ้งเหตุตามวรรคหนึ่ง (๓)
และผู้รับผิดชอบเพื่อรับแจ้งเหตุและประสานงานกับหน่วยงานต่าง ๆ
ที่เกี่ยวข้องตลอดยี่สิบสี่ชั่วโมง
การติดตั้งป้ายตามวรรคหนึ่งให้เป็นไปตามหลักเกณฑ์และวิธีการที่รัฐมนตรีประกาศกำหนดในราชกิจจานุเบกษา

ข้อ ๒๑ ในกรณีที่ท่อส่งก๊าซธรรมชาติเป็นท่อฝังดินโดยวิธีการขุดเปิด
ต้องมีการฝังเทปเตือนสีเหลืองมีข้อความเตือนเป็นภาษาไทยไว้เหนือท่ออย่างน้อย ๐.๓๐
เมตร ถ้ามีแผ่นคอนกรีตป้องกันท่อให้ฝังเทปเตือนไว้เหนือแผ่นคอนกรีต

ข้อ ๒๒ ผู้รับใบอนุญาตต้องจัดให้มีระบบการตรวจประเมินด้านการจัดการความปลอดภัยของระบบการขนส่งก๊าซธรรมชาติทางท่อที่เป็นไปตามแผนประกันคุณภาพซึ่งอย่างน้อยประกอบด้วย
(๑) การควบคุมระบบการขนส่งก๊าซธรรมชาติทางท่อ
(๒) การจัดการด้านความปลอดภัยและสิ่งแวดล้อม
ผู้รับใบอนุญาตต้องจัดทำรายงานระบบการตรวจประเมินตามวรรคหนึ่งส่งให้กรมธุรกิจพลังงาน
ซึ่งประกอบด้วย รายการบันทึกข้อบกพร่องที่เกิดขึ้นทั้งหมด
การแก้ไขและผลการแก้ไขที่ดำเนินการไปแล้วและแผนการแก้ไขที่จะดำเนินการต่อไป

ข้อ ๒๓ ผู้รับใบอนุญาตต้องจัดเก็บเอกสารและข้อมูลของระบบการขนส่งก๊าซธรรมชาติทางท่อ
ซึ่งอย่างน้อยประกอบด้วย
(๑) คู่มือการออกแบบ ก่อสร้าง ปฏิบัติการ และบำรุงรักษา
(๒) แบบที่ใช้ในการก่อสร้าง พร้อมรายละเอียดต่าง ๆ
(๓) รายงานผลการทดสอบและตรวจสอบต่าง ๆ ตามที่กำหนดไว้ในกฎกระทรวงนี้
(๔) รายงานการตรวจสอบการใช้งานและการบำรุงรักษา
(๕) รายงานการตรวจประเมินด้านการจัดการความปลอดภัย
(๖) รายงานการเกิดอุบัติเหตุ
เอกสารและข้อมูลตามวรรคหนึ่งต้องจัดเก็บอย่างเป็นระบบ
และพร้อมให้พนักงานเจ้าหน้าที่สามารถตรวจสอบได้ตลอดอายุการใช้งานของระบบการขนส่งก๊าซธรรมชาติทางท่อ

ข้อ ๒๔ ในกรณีที่ผู้รับใบอนุญาตมีความประสงค์จะทำการพักหรือหยุดใช้งานระบบการขนส่งก๊าซธรรมชาติทางท่อทั้งหมดหรือบางส่วนชั่วคราว
ผู้รับใบอนุญาตต้องแจ้งต่อกรมธุรกิจพลังงานโดยระบุเหตุผลที่จะพักหรือหยุดใช้งานชั่วคราว
พร้อมทั้งจะต้องกำหนดมาตรการตรวจสอบและบำรุงรักษาตามมาตรฐาน ASME B31.8 มาตรฐาน ASME Boiler and Pressure Vessel Code Section VIII มาตรฐาน CSA Z662 มาตรฐาน EN 1555 มาตรฐาน EN 12007
หรือมาตรฐานอื่นที่อธิบดีกรมธุรกิจพลังงานประกาศกำหนด
ตลอดระยะเวลาที่มีการพักหรือหยุดใช้งาน
เมื่อได้รับความเห็นชอบแล้ว
ให้ผู้รับใบอนุญาตปฏิบัติตามมาตรการที่กำหนดในวรรคหนึ่ง และให้รายงานการปฏิบัติตามมาตรการดังกล่าวอย่างน้อยปีละหนึ่งครั้ง

ข้อ ๒๕ ในกรณีที่ผู้รับใบอนุญาตมีความประสงค์จะนำระบบการขนส่งก๊าซธรรมชาติทางท่อทั้งหมดหรือบางส่วนที่ได้พักหรือหยุดการใช้งานชั่วคราวตามข้อ
๒๔ กลับมาใช้ใหม่
ผู้รับใบอนุญาตต้องแจ้งต่อกรมธุรกิจพลังงานเพื่อตรวจสอบว่าระบบการขนส่งก๊าซธรรมชาติทางท่อดังกล่าวยังมีมาตรฐานตามข้อ
๖ ข้อ ๑๐ และข้อ ๑๓ และยังปฏิบัติตามข้อ ๗ ข้อ ๘ ข้อ ๙ ข้อ ๑๑ ข้อ ๑๕ ข้อ ๑๗ ข้อ
๑๘ (๑) ข้อ ๒๐ ข้อ ๒๒ และข้อ ๒๓
และเมื่อกรมธุรกิจพลังงานตรวจสอบแล้วเห็นว่าระบบการขนส่งก๊าซธรรมชาติทางท่อ
ยังคงมีมาตรฐานและปฏิบัติถูกต้องตามข้อกำหนดดังกล่าว
ก็ให้มีคำสั่งเห็นชอบให้ผู้รับใบอนุญาตนำระบบการขนส่งก๊าซธรรมชาติทางท่อดังกล่าวกลับมาใช้ใหม่ได้

ข้อ ๒๖ ในกรณีที่ผู้รับใบอนุญาตมีความประสงค์จะเลิกใช้งานระบบการขนส่งก๊าซธรรมชาติทางท่อทั้งหมดหรือบางส่วนเป็นการถาวร
ผู้รับใบอนุญาตต้องแจ้งต่อกรมธุรกิจพลังงานโดยแนบแบบรายละเอียดระบุตำแหน่ง ขนาด
ความยาว และรายละเอียดอื่น ๆ ของระบบการขนส่งก๊าซธรรมชาติทางท่อที่จะเลิกใช้งาน
พร้อมทั้งมาตรการในการจัดการและตรวจสอบระบบการขนส่งก๊าซธรรมชาติทางท่อดังกล่าวและมาตรการในการป้องกันสิ่งแวดล้อมในบริเวณพื้นที่โดยรอบของระบบการขนส่งก๊าซธรรมชาติทางท่อเพื่อให้กรมธุรกิจพลังงานเห็นชอบ
เมื่อได้รับความเห็นชอบจากกรมธุรกิจพลังงานแล้ว
ให้ผู้รับใบอนุญาตปฏิบัติตามมาตรการที่กำหนดในวรรคหนึ่ง

ข้อ ๒๗ ระบบการขนส่งก๊าซธรรมชาติทางท่อที่ดำเนินการอยู่ในวันก่อนวันที่กฎกระทรวงนี้ใช้บังคับ
ให้ได้รับการยกเว้นไม่ต้องปฏิบัติตามกฎกระทรวงนี้ เว้นแต่กรณีตามข้อ ๑๖ และข้อ ๑๙ ต้องปฏิบัติให้ถูกต้องนับแต่วันที่กฎกระทรวงนี้ใช้บังคับ
และกรณีตามข้อ ๗ ข้อ ๘ วรรคหนึ่ง (๒) (๓) และ (๔) ข้อ ๙ ข้อ ๑๕ ข้อ ๑๗ ข้อ ๑๘ ข้อ
๒๐ ข้อ ๒๒ และข้อ ๒๓ ต้องปฏิบัติให้ถูกต้องภายในหนึ่งปีนับแต่วันที่กฎกระทรวงนี้ใช้บังคับ


ให้ไว้
ณ วันที่ ๑๘ กุมภาพันธ์ พ.ศ. ๒๕๕๖
พงษ์ศักดิ์
รักตพงศ์ไพศาล
รัฐมนตรีว่าการกระทรวงพลังงาน
หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่มาตรา ๗ (๑) (๓) (๔) (๕) และ
(๗) แห่งพระราชบัญญัติควบคุมน้ำมันเชื้อเพลิง พ.ศ. ๒๕๔๒
บัญญัติให้รัฐมนตรีว่าการกระทรวงพลังงานมีอำนาจออกกฎกระทรวงกำหนดแนวทางหรือลักษณะการดำเนินการเกี่ยวกับการขนส่ง
ถังหรือภาชนะที่ใช้ในการขนส่ง การบำรุงรักษา คุณสมบัติและการฝึกอบรมผู้ปฏิบัติงาน
การจัดให้มีและบำรุงรักษาอุปกรณ์หรือเครื่องมืออื่นใด รวมทั้งกำหนดการอื่นใดอันจำเป็นเพื่อให้บรรลุวัตถุประสงค์ในการปฏิบัติตามพระราชบัญญัตินี้
ทั้งนี้
เพื่อประโยชน์แก่การป้องกันหรือระงับเหตุเดือดร้อนรำคาญ
หรือความเสียหายหรืออันตรายที่จะมีผลกระทบต่อบุคคล สัตว์ พืช ทรัพย์
หรือสิ่งแวดล้อม อันเกิดจากการประกอบกิจการน้ำมันเชื้อเพลิง
สมควรกำหนดระบบการขนส่งก๊าซธรรมชาติทางท่อ จึงจำเป็นต้องออกกฎกระทรวงนี้










ปริยานุช/ผู้จัดทำ
๒๘ มีนาคม ๒๕๕๖

ชาญ/ผู้ตรวจ
๑๑ เมษายน ๒๕๕๖














[๑] ราชกิจจานุเบกษา
เล่ม ๑๓๐/ตอนที่ ๒๙ ก/หน้า ๘๐/๒๗ มีนาคม ๒๕๕๖